b'\n_START_ARTICLE_\nErakond Eesti Kristlikud Demokraadid\n_START_SECTION_\nValimistulemused\n_START_PARAGRAPH_\n2002. aasta kohalike omavalitsuste valimistel osales EKRP oma nimekirjadega kolmes omavalitsuses. Kuressaares saadi 294 h\xc3\xa4\xc3\xa4lt (5,6%; 1 mandaat), Pihtla vallas 163 h\xc3\xa4\xc3\xa4lt (24,7%; 2 mandaati) ning P\xc3\xbcssis 191 h\xc3\xa4\xc3\xa4lt (31,8%; 4 mandaati)._NEWLINE_2003. aasta Riigikogu valimistel sai erakond 5275 h\xc3\xa4\xc3\xa4lt (1,1%). Erakond ei \xc3\xbcletanud valimisk\xc3\xbcnnist._NEWLINE_2004. aasta Euroopa Parlamendi valimistel ei osaletud._NEWLINE_2007. aasta Riigikogu valimisteks korraldas erakond oma ajaloo suurima ja kulukaima valimiskampaania, kuid valimisk\xc3\xbcnnist siiski \xc3\xbcletada ei suutnud. Koguti 9431 h\xc3\xa4\xc3\xa4lt ehk 1,7 protsendi valijate toetus. V\xc3\xb5rreldes eelmiste parlamendivalimistega t\xc3\xa4hendas see erakonnale 0,6-protsendilist toetuse kasvu._NEWLINE_2009. aasta Euroopa Parlamendi valimistel osales erakond kolme kandidaadiga: Peeter V\xc3\xb5su, Toivo Teekel ja Andres Toome. Algses nimekirjas oli kaheksa kandidaati, kuid kautsjon osutus erakonna jaoks liialt suureks._NEWLINE_2011. aasta Riigikogu valimistel osales EKD nimekirjas 15 kandidaati, kelle poolt h\xc3\xa4\xc3\xa4letas 2934 inimest ehk 0,5 protsenti valijaist. Erakond ei \xc3\xbcletanud valimisk\xc3\xbcnnist. Valimiskampaania kulud j\xc3\xa4id alla 2000 euro.\n_START_SECTION_\nLaenud\n_START_PARAGRAPH_\n2009. aastal j\xc3\xa4ttis riigikohus j\xc3\xb5usse ringkonnakohtu otsuse, millega karistati EKD-d laenulepingute s\xc3\xb5lmimise eest \xc3\xa4ri\xc3\xbchingutega, mil puudus krediidiasutuse tegevusluba. Sellised laenud on erakonnaseadusega keelatud._NEWLINE_2012. aastal esitas ACG Int O\xc3\x9c erakonna vastu Harju maakohtusse pankrotiavalduse. N\xc3\xb5uete suurus on v\xc3\xa4hemalt 333 601 eurot. 2007. aastal, kui ettev\xc3\xb5te laenu andis, oli selle eesotsas EKD esimees Aldo Vinkel, kelle s\xc3\xb5nul on pankrotiavaldus p\xc3\xb5hjendamatu._NEWLINE_\xc3\x9clevaates erakondade finantsmajanduslikust olukorrast kirjutas erakondade rahastamise j\xc3\xa4relevalve komisjon: "Erakonna p\xc3\xb5hiline kohustus on laenukohustus, l\xc3\xbchiajaline ja pikaajaline kokku summas 340 000 eurot, seega nullkuludega elades kuluks sellise laenu tasumiseks 34 aastat. Laenu tasumise t\xc3\xa4htaeg on aga 31.12.2020 ehk 10 aastat. Pankrotist p\xc3\xa4\xc3\xa4staks erakonna ainult laenun\xc3\xb5udest loobumine erakonna kasuks."'